Tiu artikolo estas en facila Esperanto. Ĝi uzas nur la vorterojn, kiujn Duolingo instruas. La artikolo klarigas la aliajn vorterojn.

Tradukita al Esperanto de http://www.wikihow.com/Kiss

(CC BY-NC-SA 3.0)

Parto 1: Komenci la kison

1: Donu signojn (indikojn) ke vi volas kisi. Vi povas indiki ke vi volas kisi, sen klare diri tion. Jen kiel vi povas fari:

Mallonge rigardu la lipojn de la alia homo, dum tiu homo rigardas vin.

Ne premu viajn lipojn kontraŭ unu la alia. Lasu ilin malgrande malfermitaj. Premu ilin sufiĉe por daŭre povi facile spiri tra la truo, sed ne sufiĉe por povi mordi (kunpremi per viaj dentoj) vian suban lipon.

Igu vian buŝon dezirinda. Se viaj lipoj estas sekaj, uzu malsekigilon por lipoj. Se la odoro de via buŝo ne estas bona, uzu bonodorigilon (kiel “spray” Angle) aŭ mentan sukeraĵon (“mento” estas planto, kies folioj komune havas freŝan kaj bonan odoron).

2: Provu unue per kisetoj (ne devige). Se vi sentas vin kuraĝa, kisu la alian homon sur la manon aŭ la vangon (parto de la vizaĝo inter la buŝo kaj orelo). Tio helpos vin scii ĉu tiu homo estas interesata. Se tiu homo ŝatas tion, vi eble povas kisi sur la buŝon.

Se vi kisas inan homon: Prenu ŝian manon kaj malrapide levu ĝin ĝis via buŝo. Malrapide premu viajn lipojn kontraŭ la dorso de ŝia mano. Lasu vian buŝon sur ŝia mano dum 2 aŭ 3 sekundoj antaŭ ol ĉesi.

Se vi kisas viran homon: Kliniĝu kaj premu viajn lipojn kontraŭ lia vango dum 2 aŭ 3 sekundoj. Lasu viajn lipojn molaj. Ne premu viajn lipojn, kvazaŭ vi kisus membron de via familio. Se vi volas esti klara pri tio, kion vi intencas fari, kisu la parton de la vango kiu estas proksima al la buŝo.

3: Preparu la etoson per afabla rimarko. Diru al la alia homo la plej afablan aferon, kiun vi povas pensi. Se vi sukcesis, la alia homo eble proksimiĝos por kisi vin, eĉ antaŭ ol vi provos kisi.

Diru tiun rimarkon en persona maniero. Rigardu la alian homon kaj parolu mallaŭte. Tio montras ke vi multe zorgas pri tiu homo, kaj tio invitas tiun homon alproksimiĝi al vi.

Pensu kaj parolu pri io, kio altiras vin, en la alia homo. Eĉ se vi pensas, ke via koramiko estas mirinda sportisto, tio ne estas la bona momento por paroli pri tio. Anstataŭe, parolu pri io, kio rekte altiras vin. Vi povas provi tiujn frazojn:

- “Vi estas tiel bela.”

- “Viaj okuloj igas min freneza.”

- “Mi amas vidi vian rideton.”

- “Mi ne povas kredi, ke mi sufiĉe bonŝancas por esti kun vi nun.”

4: Pensu pri peti kison rekte. Se la antaŭaj aferoj ne sukcesis, rekte diru tion, kion vi volas fari.

Povas okazi, ke la alia homo ne komprenis viajn signojn. Tiam, simple petu. Ne tro zorgu, ĉar oni povas esti rekta kaj alloga samtempe. Vi povas provi tiujn frazojn:

- “Nun, mi nenion pli deziras ol kison de vi.”

- “Mi pardonpetas se tio estas tro rekta, sed mi vere ŝatus kisi vin.”

- “Mia deziro kisi vin tro fortas.”

5: Komencu la kison. Ekde kiam vi scias, ke ankaŭ la alia homo volas kisi, ne malŝparu (ne malbone uzu) vian tempon. Fermu viajn okulojn, alproksimigu vian kapon kaj premu la lipojn! La aliaj partoj de tiu artikolo montros al vi diversajn metodojn por bone kisi.

Parto 2: Metodoj de kisado

1: Lasu viajn lipojn molaj. Ne premu viajn lipojn, kvazaŭ vi kisus membron de via familio, kiujn vi (vole aŭ nevole) devas kisi. Malfermita buŝo donas ideon, ke vi ne estas maldisponebla por kiso.

2: Faru kelkajn etajn kisojn sur la buŝon. Komencu malrapide per mola, malrapidaj kisoj. Ne uzu vian langon kaj dentojn dum la komenco. Se via kunkisanto ŝajnas preta por tio, vi povas provi langkisadon.

Estu atenta pri la bruoj (malagrablaj sonoj), kiujn faras viaj lipoj, kiam vi fermas kaj malfermas vian buŝon. Ili povas esti ĝenaj, kaj ili povas malbonigi la etoson. Se tio okazas, malfermu vian buŝon plie.

Estu malrapida. Ne frapetu la vizaĝon de la alia homo per viaj lipoj. La alia homo povas senti sin malkomforta, kaj vi devas lasi al li la eblon ĉesi. Kisi malforte kaj malrapide permesas al vi taksi kiom interesata estas via kunkisanto.

3: Ne estu tro da salivo (likvo, kiu eliras de buŝo). Se vi pensas ke estas tro da salivo, glutu iom da ĝi. Vi ankaŭ povas rapide turni vian kapon kaj iom sekigi vian buŝon per tuko.

4: “Ŝlosu” viajn lipojn. Se viaj unuaj kisoj funkciis bone, vi povas provi tion, kion oni nomas Angle “lip lock”, Esperante (eble) “lipsandviĉo”. Ĝi estas bona enkonduko al langkisado. Konkrete, vi devas meti la lipojn tiel (de la malsupro ĝis la supro):

Via suba lipo

La suba lipo de via kunkisanto

Via supera lipo

La supera lipo de via kunkisanto

Meti unue la suban lipon de via kunkisanto inter viaj lipoj estas la plej sekura elekto. La plejmulto de la homoj havas suban lipon, kiu estas pli larĝa ol la supera, do estas pli facile kapti ĝin inter viaj du lipoj.

5: Ne forgesu spiri. En la plej bona situacio, vi povos spiri malrapide per via nazo dum vi kisas. Tamen, se tio ne eblas, ĉesu kisi dum kelkaj sekundoj por spiri.

Ne tro zorgu pri via spirado. Laŭta kaj forta spirado estas indiko, ke vi estas ekscitita (ke vi aŭ via korpo tre volas aŭ tute pretas). Via kunkisanto povas vidi ĝin kiel bonan signon.

6: Uzu viajn manojn. Ne lasu ilin molaj kaj pendantaj sur via korpo.

Metu vian manon sur la ŝultron de via kunkisanto aŭ sur la talion (parto de la korpo, sur kiu estas la plej alta parto de pantalono). (En Okcidenta kulturo, inaj ofte metas siajn manojn sur la ŝultron, dum viraj ofte metas siajn ĉirkaŭ la talion.

Uzu ilin por proksimigi vian kunkisanton. Vi sentos vin pli proksimaj.

Metu viajn manojn sur la vangojn de via kunkisanto, kaj uzu vian dikfingron por karesi la lokon ĉirkaŭ la vangosto. Vi ankaŭ povas uzi vian alian manon altigi la kapon, puŝante malrapide sub la mentono (suba antaŭa angulo de la kapo).

Metu ambaŭ manojn malantaŭ kaj sub la kapo de via kunkisanto, kaj uzu ilin por karesi la hararon.

7: Uzu vian langon. Post kiam vi faris lipsandviĉon, malrapide movu vian langon. La pinto de via lango devas malrapide karesi la lipon de via kunkisanto, kiu troviĝas inter viaj du lipoj.

Estu atenta pri la respondo de via kunkisanto. Se via kunkisanto premas siajn lipojn pli forte, aŭ respondas per sia lango, vi verŝajne povas movi vian langon pli rapide. Se via kunkisanto demetas siajn lipojn, eble ne estas bona ideo daŭre uzi vian langon.

8: Provu langkisi (ne devige). Oni ofte nomas tion “Franca kiso” en Okcidenta kulturo.

Leku (tuŝu per via lango) la enan parton de la suba lipo de via kunkisanto. Iru dekstren kaj maldekstren. Faru tion malrapide. Rapidigu vian langon se via kunkisanto respondas bone.

Enpuŝu vian langon en la buŝon de via kunkisanto, por tuŝi la pinton (la unuan etan parton) de la alia lango. Malrapide iru antaŭen kaj malantaŭen. Via lango devas daŭre moviĝi, ĉar lasi ĝin senmova ne estas alloge (dezirinde) kaj ĉesigos la kisadon.

Iru pli profunden kaj pli rapide, se la respondo estas bona.

9: Diversigu. Vi ne bezonas ĉiam fari la saman kison. Alternu la diversajn formojn de kisado. Malrapide kaj rapide, mole kaj malmole, surface (sur la plej supra parto) aŭ profunde. Vi eĉ povas reveni al simpla lipa kisado kun kelkaj minutoj.

Alterni la metodojn malhelpas vian kunkisanton diveni tion, kion vi poste faros. Alterni permesas konservi senton de surprizo, kaj via kisado iĝos enua malpli rapide.

10: Afable mordetu la lipon de via kunkisanto (ne devige). Dentoj ne estas necesaj elementoj (aĵoj, kiu estas partoj de tutaĵo) por kisado. Tamen, uzi viajn dentojn sur la lipo de via kunkisanto povas alporti ion neatenditan. Jen kelkaj indikoj:

Premu kiel eble plej malforte. Memoru ke vi mordetas, vi ne mordas.

Movu viajn dentojn malrapide, por ne damaĝi parton de iu alia.

Kiam viaj lipoj estas fermitaj sur la suba lipo, metu viajn dentojn sur tiu lipo, kaj malrapide tiru ilin ĝis la fino de la lipo. Atendu momenton, kaj daŭrigu la kisadon.

Ne uzu viajn dentojn tro ofte. Ili devas esti interesaj aldonoj, ne la ĉefa afero de via kisado.

Kelkaj homoj ne ŝatas tion. Estu preta por tio. Se via kunkisanto ne ŝatas ĝin, ĉesu kaj ne sentu vin ofendita (iom kolerigita pro malrespekto). Tio verŝajne signifas ke via kunkisanto ne ŝatas kisojn kun dentoj. Tio verŝajne ne signifas ke vi faris tion malbone.

11: Plibonigu la kisadon per paŭzoj (mallongaj momentoj sen ago). Demetu vian buŝon por rigardi la okulojn de via kunkisanto. Flustru (malforte diru) ion al la orelo. Spiru iomete kaj admiru la personon antaŭ vi.

Momente ĉesi kisadon povas plibonigi ĝin. Tiuj mallongaj momentoj igas kisadon pli persona. Ili pensigas, ke vi vidas la alian homon kiel homon kaj ne nur kiel aĵon kiun vi devas kisi.

Parto 3: Kisi por la unua fojo

1: Elektu iun, kiun vi fidas. Kisi iun, kiun vi ne konas, povas timigi vin. Tio povas eĉ pli timigi vin, se tio estas via unua kiso. Se tio estas la unua kiso por via kunkisanto, estu pacienca (kapabla trankvile atendi) kaj kunsenta (kapabla iom senti la sentojn de la alia homo).

Memoru, ke se via unua kiso estas ĝena, ĝi ne ĉesigos vian amrilaton. Eĉ se la kiso ne estis bona, vi sentos vin pli proksima de via kunkisanto, ĉar vi havos komunan sperton.

Memoru, ke ĉiu kisanto devas kisi por la unua fojo. Estas tre eble, ke multaj homoj kisis pli ĝene ol vi. Do vi ne kisos pli malbone ol ili.

2: Pretigu vian buŝon. Brosu viajn dentojn kaj langon. Sekigu viajn lipojn. Plibonigu la odoron de via buŝo.

Scii, ke via buŝo estas pura kaj bonodora helpos vin fidi vin.

Tamen, ne tro zorgu pri buŝa pureco, krom se vi ĵus vekiĝis, aŭ se vi ĵus manĝis ion, kio havas fortan odoron. (Ekzemple: vi manĝis cepon aŭ ajlon (spicoj, kiujn oni aldonas en pladojn, por aldoni guston).)

3: Ne trorapidu. Vi havos vian unuan kison nur unufoje. Vi ne bezonas fari tion rapide, krom se la mondo finiĝas. Doni signojn, ke vi volas kisi povas esti tre ekcita. Longa okulkontakto povas igi vian kison pli bona. (kontakto estas intertuŝo de du aferoj aŭ aĵoj)

4: Lasu la alian homon agi unue (ne devige). Se vi timas ne scii la bonajn metodojn, vi povas lasi vian kunulon komenci la agojn. Imitu tion, kion la alia homo faras, ĝis kiam vi sentas vin komforta. Post tio, vi povas provi viajn proprajn agojn.

5: Provu novajn aferojn. Kiam vi sentos vin pli komforta, provu komenci novajn agojn. Vi povas provi novajn metodojn de kisado. Se via kunulo ne respondas bone, memoru tion, kaj provu alian aferon.

Parto 4: Kisi je la fino de amrendevuo

1: Alproksimiĝu. Estu proksima al la homo kiu foriras, kaj kiun vi volas kisi. Estas malfacile kaj strange provi kisi iun, kiu forlasas, se via kunulo (la ulo, kiu estas kun vi) jam estas malproksima de vi.

Dum vi iras kun via kunulo al la domo/aŭto de tiu, metu vian manon (aŭ jakon) sur ties ŝultron. Tio ĉesigas la timon de tuŝi, kaj iomete klarigas al tiu, ke vi volas kisi.

2: Rigardu la reagon de via kunulo. Se tiu kliniĝas for de vi, aŭ pli rapide paŝas kiam vi alproksimiĝas, eble kisi ne estas bona ideo. Simple ridetu, kaj danku tiun pro la amrendevuo. Povas esti, ke via kunulo ankoraŭ ne estas preta por kisi (aŭ simple ne volas).

3: Konservu/Daŭrigu la okulkontakton. Konservi okulkontakton post amrendevuo estas konata indiko ke homoj volas kisi.

Ĉesu rigardi de tempo al tempo. Se vi ĉiam rekte rigardas la okulojn, sen deturni la rigardon iam ajn, oni povas havi la impreson (faritan penson), ke vi volas timigi. Bona metodo por eviti (ne havi, ne fari) tion estas rigardi la buŝon de via kunulo de tempo al tempo.

Se tio estas tro ĝena por vi, donu aliajn indikojn pri tio, kion vi volas fari (faru tion antaŭ la rigardado). Estos pli da ŝanco, ke la kiso okazos senprobleme. Ne provu surprizkisi, ĉar vi povas akcidente bati vian kapon, tiun de via kunulo, tiu povas malŝati tion, kaj tio povas esti tre ĝena.

4: Ĉesigu la paroladon. Kiam homoj iom timas, ili ofte kaŝas tion per parolado pri io ajn. Vi ne povas facile kisi iun, kiu parolas senĉese.

Estas malafable subite ĉesigi la paroladon de iu. Tamen, se tiu troparolas pro streĉiĝo, ĉesigi tiun paroladon povas helpi tiun trankviliĝi.

Ĉesigu la babiladon per respondoj amikaj, sed mallongaj.

5: Ĉesigu la timon de kisi. Se ĉio iras glate (senprobleme), sed vi ne pretas por buŝa kiso, proksimiĝu, kaj brakumu aŭ vangkisu.

Ne konfuzu (ne eraru kun io alia) postamrendevuan kison kun amika kiseto. Klare montru tion kion vi volas fari, per kiso apud la orelo aŭ la buŝo. Lasu viajn lipojn sur la vizaĝo dum sekundo, aŭ flustru ion afablan al la orelo.

6: Faru simplajn aferojn. Se tio estas via unua kiso, aŭ via unua amrendevuo, ne faru malsimplajn aferojn. Lasu viajn lipojn iomete malfermitaj kaj malrapide metu ilin sur la lipojn de via kunulo.

7: Rigardu kiel via kunulo reagas. Estu atenta pri la maniero kiel via kunulo moviĝas dum la kiso. Se tiu restas aŭ pliproksimiĝas, vi povas provi kisojn pli malsimplajn. Se ne, malrapide malproksimigu vian vizaĝon, malfermu viajn okulojn, kaj ridetu.

Parto 5: Fari nepersonan ĉiutagan kison

1: Fermu viajn lipojn. Oni havas kunpremitajn lipojn, kiam oni kisas amikojn kaj familianojn. Havi fermitan buŝon montras, ke oni ne volas fari longan personan kison.

Por scii ĉu vi kunpremas viajn lipojn sufiĉe, provu “kisi la aeron”. Se vi povas aŭdi klaran “pop” kiam vi malfermas vian buŝon (pro la aero, kiu reeniras), tio signifas ke vi sufiĉe kunpremis ilin.

2: Estu klara pri tio, kion vi volas fari. Se vi volas kisi iun sur la vangon (kaj ne sur la buŝon), evitu riskojn (malbonaj ebloj) de miskompreno. Vi povas flankturni vian kapon antaŭ ol proksimiĝi. Proksimigu vian buŝon al la mezo de la vango, sed ne proksime al la buŝo aŭ al la orelo.

Se vi ne sentas vin komforta pri vangkiso, provu “aerkison”. Alproksimigu vian vangon, tiel ke via vango tuŝas la vangon de la alia homo. Poste, kisu la aeron plurfoje kaj rapide, por ke kisbruoj aŭdiĝas. Post tio, vi povas simile kisi la alian vangon.

3: Kisu mallonge. Por tiaj kisoj, viaj lipoj devas tuŝi la alian homon nur dum sufiĉe da tempo por fari kisbruon. Se viaj lipoj restas sur la haŭto de la alia homo, la kiso ne plu estos nepersona.

4: Kiel kisi pro respekto kaj admiro. Kliniĝu aŭ genuu antaŭ la alia persono. Rigardu supren respekteme. Restu en tiu pozicio (loko) dum la kiso. Prenu la manon de la estimata (respektata) homo, kaj proksimigu ĝin al viaj lipoj.

Konsiloj

Estu atenta. Vi ne kisos bone se vi pensas pri aliaj aferoj. Ekzemple, kiam vi kisas, ne pensu “Kion ŝi pensas pri mi?”, “Ĉu mi aspektas bone” aŭ ion similan. Koncentriĝu pri la maniero, kiel la lipoj de la alia homo tuŝas viajn lipojn.

Atentoj